REPUBLIKA HRVATSKA

ZAGREBAČKA ŽUPANIJA

OPĆINA BISTRA

Općinsko vijeće

KLASA: 021-01/26-01/36
URBROJ: 238-2-01-26-01
Bistra, 02.07.2026.
Temeljem odredbe članka 60. Pravilnika o proračunskom računovodstvu i računskom planu (Narodne novine 158/23), članaka 35. Zakona o lokalnoj i područnoj (regionalnoj) samoupravi (Narodne novine broj 33/01, 60/01, 129/05, 109/07, 125/08, 36/09, 150/11, 144/12, 123/17, 98/19 i 144/20) i članka 30. Statuta Općine Bistra (Službeni glasnik Općine Bistra br. 02/21) Općinsko vijeće Općine Bistra na 9. sjednici održanoj dana 2. 7. 2026. godine donosi
O D L U K U

O KAPITALNOJ POMOĆI DOBROVOLJNOM VATROGASNOM DRUŠTVU BISTRA
Članak 1.

Odobrava se kapitalna pomoć Dobrovoljnom vatrogasnom društvu Bistra u iznosu od 100.000,00 € za nastavak sanacije krovišta DVD-a Bistra.
Članak 2.

Kapitalna pomoć iz članka 1. ove Odluke odobrava se nastavak sanacije krovišta DVD-a Bistra, na k.č. 3375/13, k.o. Donja Bistra, na adresi Bistranska ulica 2, Donja Bistra, a sve prema Odluci Zagrebačke županije o dodjeli namjenskih sredstava pomoći za nastavak obnove javne, društvene i sakralne infrastrukture od posljedica šteta nastalih uslijed prirodne nepogode iz srpnja 2023. godine. (KLASA: 024-05/25-02/55, URBROJ: 238-03-25-14) od 11. prosinca 2025.
Članak 3.
Općina Bistra i Dobrovoljno vatrogasno društvo Bistra sklopit će Ugovor o kapitalnoj pomoći.

DVD Bistra će sredstva iz članka 1. ove Odluke koristiti namjenski, provesti postupak javne nabave iz članka 2. ove Odluke te Općini Bistra dostaviti izvješće o namjenskom utrošku sredstava kapitalne pomoći.
U slučaju neiskorištenosti ukupno dodijeljenih sredstava DVD Bistra dužan je vratiti neiskorištena / neopravdana sredstva dodijeljene kapitalne pomoći Općini Bistra.

Uplaćena sredstva Zagrebačke županije isplaćena temeljem podnesenog zahtjeva za nadoknadom sredstava ostaju u Proračunu Općine Bistra.

Članak 4.

Kapitalna pomoć iz članka 1. ove Odluke isplatit će se iz Proračuna Općine Bistra za 2026. godinu, Program 1026 Organiziranje i provođenje zaštite i spašavanja, Aktivnost: A100065 Protupožarna zaštita,  Pozicija proračuna R206-4 Kapitalna donacija DVD-u za sanaciju krova, konto 38219 - Kapitalne pomoći ostalim neprofitnim organizacijama.
Članak 5.

Ovlašćuje se Općinski načelnik na poduzimanje svih radnji potrebnih za realizaciju kapitalne pomoći iz članka 1. ove Odluke.
Članak 6.

Ova Odluka stupa na snagu danom donošenja, a objavit će se u Službenom glasniku Općine Bistra.

Danijela Maršić Peica
OBRAZLOŽENJE

Župan Zagrebačke županije 26. srpnja 2023. donio je Odluku o proglašenju prirodne nepogode olujni i orkanski vjetar u razdoblju od 19.-21. srpnja 2023. (KLASA: 920-01/23-02/2, URBROJ: 238-03-23-08), Odluka je donesena i za područje Općine Bistra, te prijavom šteta uz obiteljske i gospodarske objekte, prijavljena je šteta na krovištu DVD-a Bistra i kotlovnici Osnovne škole Bistra u ukupnom iznosu od 110.000,00 €.

Vlada Republike Hrvatske na svojoj 87. sjednici 2. svibnja 2025. donijela je Odluku o namjenskoj pomoći jedinicama lokalne i područne (regionalne) samouprave za nastavak obnove javne, društvene i sakralne infrastrukture od posljedica šteta nastalih uslijed prirodnih nepogoda iz prosinca 2022. godine te svibnja i srpnja 2023. godine (KLASA: 022-03/25-04/197 URBROJ: 50301). 

Temeljem iste Županijska skupština Zagrebačke županije 2. listopada 2025. usvojila je Odluku o utvrđivanju kriterija za dodjelu namjenskih sredstava pomoći za nastavak obnove javne, društvene i sakralne infrastrukture od posljedica šteta nastalih uslijed prirodne nepogode iz srpnja 2023. godine. 
Župan Zagrebačke županije 11. prosinca 2025. donosi Odluku o dodjeli namjenskih sredstava pomoći za nastavak obnove javne, društvene i sakralne infrastrukture od posljedica štete nastalih uslijed prirodne nepogode iz srpnja 2023. (KLASA:024-05/25-02/55, URBROJ: 238-03-25-14). Općini Bistra odobreno je 110.000,00 € za sanaciju štete na krovištu DVD-u Bistra (100.000,00 €) i sanaciju štete nastalu na kotlovnici Osnovne škole Bistra (10.000,00 €).

Objekt DVD-a Bistra na adresi Bistranska 2 u Donjoj Bistri u vlasništvu je Dobrovoljnog vatrogasnog društva Bistra, stoga postupak nabave radova i sanacije štete ne može provesti Općina Bistra, odnosno ne smije ulagati u tuđu imovinu. Ova kapitalna pomoć odnosi se samo kao pomoć DVD-u Bistra za financiranje obnove krovišta. Cjelokupan iznos dodijeljenih sredstava  će biti uplaćen u Općinski proračun po podnošenju i prihvaćanju završnog izvještaja i isplati financijskih sredstava od strane Zagrebačke županije. 
